Icaya 21
Lok ma gitito i kom poto pa Babilon
1Man lok ma pire tek ma gitito i kom Babilon,
ma en aye lobo ma tye i dog nam.
Kit macalo yamo lapiru kodo kwede i Negeb,
tye can mo ma bino kit meno kun a ki yo tuŋ i tim,
kun a ki i lobo ma dano lworo twatwal.
2Lubaŋa onyuto bota lok mapek mada;
layak gire yako jami pa dano ayaka,
ŋat ma balo lobo bene neko dano woko liweŋ ki i lobo.
In Elam, cit malo i lweny,
ki in Media, doŋ irum gaŋ woko!
Kit can ducu ma Babilon okelo abityeko woko,
abimiyo gik woko licwic.
3Pi meno omiyo arem madwoŋ oketo pyera woko,
omiyo koma ducu rem mwodde atata,
calo dako ma rem ki nywal;
odiya woko doŋ piny ma pe miyo aromo winyo kit gin mo;
poyo koma apoya,
ma pe doŋ aromo neno gin mo.
4Tam doŋ oloya woko,
lworo madit adada doŋ obalo wiya woko;
ma abedo ka paro piny macol ma piny doŋ ribiribi-ni;
meno dok okelo myelkom bota mada.
5Doŋ giyubo meja woko
gipeto mukeka bene doŋ woko,
gitye doŋ ka cam kun gimato mat bene;
Wun rwodi wua malo, wuwir kom kwot ki moo.
6Pien Rwot owaco bota kuman ni, “Cit ikel lakur-piny,
myero otit gin ma en tye ka nenone.
7Ka en bineno wegi aguragura ma giriŋo aryo aryo,
jo ma i wi kana ki jo ma i wi kinaga,
myero en ocik ite matek,
dok onengi maber twatwal.”
8Ŋat ma oneno odaŋŋe ni
“Ai Rwot, acuŋ i wi Lubele malo dyeceŋ jwi,
acuŋ i kabedona bene dyewor benebene.
9-Nen wegi aguragura gitye ka riŋo ki aryo aryo.”
Cutcut gugamo doge ni,
“Babilon doŋ opoto, opoto gire woko;
cal jogi apaya-gu ducu gininyogi woko piny.”
10Wun jona,
ma gidinowu woko ka gipyetowu woko calo kal,
gin ma awinyo ki bot Rwot me mony,
ma en Lubaŋa me Icrael en aye atito botwu.
Lok ma gitito i kom Duma
11Man lok ma pire tek ma gitito i kom Duma:
ŋat mo tye ka lwoŋa ki i Ceir, kun penya ni,
“Lakur-piny, dyewor obedo niŋniŋ?
Lakur-piny, dyewor obedo niŋniŋ?”
12Lakur-piny ogamo ni,
“Piny doŋ oru woko, dyewor dok bidwogo.
Ka ce wumito penya pire,
ci wutwero dwogo dok ka penya;
wutwero dwogo cen kany gire pi tyen me aryo.”
Lok ma gitito i kom lobo pa jo Arab
13Man lok ma pire tek ma gitito i kom lobo pa jo Arab:
Wun jo Dedan ma wutye ka mol ki kinagawu-ni,
wubibuto i dye okuto mutwe ma tye i lobo pa jo Arab.
14Wumi pii amata bot jo ma orwo pii onekogi,
wumi bene cam bot jo muriŋo lweny,
wun jo ma wubedo i lobo Tema.
15Pien guriŋo pala lucwan,
pala doŋ giwoto woko ki i i akura,
ki atum ma giketo iye atero ma doŋ gitelo woko,
ki can mogo ma lweny kelo.
16Pien man aye lok ma Rwot owacca, ni,
“Doŋ odoŋ mwaka acel keken, calo mwaka me tiyo pakaca, pi meno deyo me Kedar ducu bidoko ginacaya; 17dok jo me Kedar ma gin oteka ma gibidoŋ ki i kin jo ma celo atero, welgi bibedo nok; pien Rwot ma en Lubaŋa pa jo Icrael doŋ oloko man.”